L 12/2
EL
Επίσημη Εφημερίδα της Ευρωπαϊκής Ένωσης
19.1.2022
(5)
Οι προϋποθέσεις και τα όρια χρήσης της επί του παρόντος εγκριθείσας οινολογικής επεξεργασίας αερισμού ή οξυγόνωσης που προβλέπονται στο παράρτημα I μέρος Α πίνακας 1 στοιχείο γραμμής 1 του κατ’ εξουσιοδότηση κανονισμού (ΕΕ) 2019/934 είναι υπερβολικά περιοριστικά, καθώς επιτρέπουν μόνο τη χρήση αέριου οξυγόνου.
Θα πρέπει, αντ’ αυτού, να παραπέμπουν στους σχετικούς φακέλους 2.1.1 και 3.5.5 του OIV που επιτρέπουν τη χρήση τόσο οξυγόνου όσο και αέρα.
(6)
Για λόγους πληρότητας, οι προϋποθέσεις και τα όρια χρήσης των θερμικών επεξεργασιών οινολογικής επεξεργασίας στο παράρτημα I μέρος Α πίνακας 1 στοιχείο γραμμής 2 του κατ’ εξουσιοδότηση κανονισμού (ΕΕ) 2019/934 θα πρέπει να παραπέμπουν σε πρόσθετους φακέλους του OIV που αφορούν τις θερμικές επεξεργασίες, και συγκεκριμένα στους φακέλους 2.3.6, 2.3.9, 3.5.4 και 3.5.10.
(7)
Παρόλο που γίνονται δεκτές από τον OIV, οι επεξεργασίες με ψύξη δεν συμπεριλαμβάνονται επί του παρόντος στο παράρτημα I μέρος A πίνακας 1 του κατ’ εξουσιοδότηση κανονισμού (ΕΕ) 2019/934.
Δεδομένης της σημασίας τους για την οινοποίηση, είναι σκόπιμο να επιτραπεί η χρήση τους, υπό ορισμένες προϋποθέσεις, και να προστεθεί νέο στοιχείο γραμμής στον εν λόγω πίνακα.
(8)
Για να βελτιωθεί η σαφήνεια, είναι σκόπιμο να προσδιοριστούν τα εγκεκριμένα αδρανή ενισχυτικά διήθησης στο παράρτημα I μέρος Α πίνακας 1 στοιχείο γραμμής 3 του κατ’ εξουσιοδότηση κανονισμού (ΕΕ) 2019/934 με παραπομπή στους σχετικούς φακέλους του OIV, δηλαδή στους φακέλους 2.1.11, 2.1.11.1, 3.2.2 και 3.2.2.1.
(9)
Στο παράρτημα I μέρος Α πίνακας 1 στοιχείο γραμμής 5 του κατ’ εξουσιοδότηση κανονισμού (ΕΕ) 2019/934, για λόγους συνέπειας, οι πληροφορίες σχετικά με τις κατηγορίες αμπελοοινικών προϊόντων στην παραγωγή των οποίων μπορεί να χρησιμοποιηθεί η απομάκρυνση του διοξειδίου του θείου με φυσικές διεργασίες θα πρέπει να διαγραφούν από τη στήλη 2 και να εισαχθούν στη νέα στήλη 3 του εν λόγω πίνακα.
(10)
Το άρθρο 29 του κατ’ εξουσιοδότηση κανονισμού (ΕΕ) 2018/273 της Επιτροπής (3) προβλέπει ότι ορισμένες επεξεργασίες πρέπει να καταχωρίζονται στο βιβλίο που αναφέρεται στο άρθρο 147 παράγραφος 2 του κανονισμού (ΕΕ) αριθ.
1308/ 2013.
Η απαίτηση αυτή αναφέρεται σε ορισμένα, αλλά όχι σε όλα, τα σχετικά στοιχεία γραμμής του πίνακα 1 του μέρους Α του παραρτήματος I του κατ’ εξουσιοδότηση κανονισμού (ΕΕ) 2019/934 καθώς και σε ορισμένα προσαρτήματα του παραρτήματος I του εν λόγω κανονισμού.
Για τη βελτίωση της συνοχής του κατ’ εξουσιοδότηση κανονισμού (ΕΕ) 2019/934, η απαίτηση αυτή θα πρέπει να αναφέρεται σε όλα τα σχετικά στοιχεία γραμμής του πίνακα 1 με την προσθήκη της όπου δεν αναφέρεται και με τη μεταφορά της, κατά περίπτωση, από τα προσαρτήματα στο παράρτημα I. Αυτό αφορά τη στήλη 2 των στοιχείων γραμμής 6, 10, 11, 12, 16, 17 και 18 του πίνακα 1 και τα προσαρτήματα 5, 7, 8 και 10 του παραρτήματος I.
(11)
Το παράρτημα VIII μέρος I τμήμα Β σημείο 1 στοιχεία β) και γ) του κανονισμού (ΕΕ) αριθ.
1308/2013 αναφέρεται στη δυνατότητα αύξησης, με μερική συμπύκνωση, του φυσικού αλκοολικού τίτλου του γλεύκους σταφυλιών και του οίνου αντίστοιχα.
Η εν λόγω οινολογική επεξεργασία δεν συμπεριλαμβάνεται επί του παρόντος στο παράρτημα I μέρος Α πίνακας 1 του κατ’ εξουσιοδότηση κανονισμού (ΕΕ) 2019/934.
Ως εκ τούτου, είναι σκόπιμο να εγκριθεί και να προστεθεί νέο στοιχείο γραμμής στον εν λόγω πίνακα.
(12)
Με το ψήφισμα OIV-OENO 594A-2019 καθιερώθηκε νέα οινολογική πρακτική, και συγκεκριμένα η μείωση των αυτοχθόνων μικροοργανισμών στα σταφύλια και στα γλεύκη μέσω ασυνεχούς διεργασίας υψηλής πίεσης.
Συνεπώς, θα πρέπει να προστεθεί νέο στοιχείο γραμμής στο παράρτημα I μέρος Α πίνακας 1 του κατ’ εξουσιοδότηση κανονισμού (ΕΕ) 2019/934.
(13)
Με το ψήφισμα OIV-OENO 594B-2020 καθιερώθηκε νέα οινολογική πρακτική, και συγκεκριμένα η επεξεργασία των γλευκών με συνεχείς διεργασίες υψηλής πίεσης για την εξάλειψη άγριων μικροοργανισμών.
Συνεπώς, θα πρέπει να προστεθεί νέο στοιχείο γραμμής στο παράρτημα I μέρος Α πίνακας 1 του κατ’ εξουσιοδότηση κανονισμού (ΕΕ) 2019/934.
(14)
Με το ψήφισμα OIV-OENO 616-2019 καθιερώθηκε νέα οινολογική πρακτική, και συγκεκριμένα η επεξεργασία των σταφυλιών που έχουν υποστεί έκθλιψη με υπερήχους για την προώθηση της εξαγωγής των ενώσεών τους.
Συνεπώς, θα πρέπει να προστεθεί νέο στοιχείο γραμμής στο παράρτημα I μέρος Α πίνακας 1 του κατ’ εξουσιοδότηση κανονισμού (ΕΕ) 2019/934.
(3) Κατ’ εξουσιοδότηση κανονισμός (ΕΕ) 2018/273 της Επιτροπής, της 11ης Δεκεμβρίου 2017, για τη συμπλήρωση του κανονισμού (ΕΕ) αριθ.
1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων, το αμπελουργικό μητρώο, τα συνοδευτικά έγγραφα και την πιστοποίηση, τα βιβλία εισερχομένων και εξερχομένων, τις υποχρεωτικές δηλώσεις, τις κοινοποιήσεις και τη δημοσίευση κοινοποιηθεισών πληροφοριών, και τη συμπλήρωση του κανονισμού (ΕΕ) αριθ.
1306/2013 του Ευρωπαϊκού Κοινοβουλίου και του Συμβουλίου όσον αφορά τους σχετικούς ελέγχους και κυρώσεις, την τροποποίηση των κανονισμών της Επιτροπής (ΕΚ) αριθ.
555/2008, (ΕΚ) αριθ.
606/2009 και (ΕΚ) αριθ.
607/2009 και την κατάργηση του κανονισμού (ΕΚ) αριθ.
436/2009 της Επιτροπής και του κατ’ εξουσιοδότηση κανονισμού (ΕΕ) 2015/560 της Επιτροπής (ΕΕ L 58 της 28.2.2018, σ. 1).